정조 3년
全羅道儒生進士臣金義集李敬錫鄭潤吉。生員金挺澤尹致宣金聖求。參奉崔瑚。幼學安衡七郭林輝李可春盧得珽許欇尹道㷜盧敬默盧敬文盧廷斗梁尙性邊㰒李亨燮吳顯祚盧敬直梁義性邊植吳顯福柳重鎭柳孟鎭李世錫盧廷實盧廷夏盧穰房弼普崔綱宙尹德采崔琨黃得中黃楗陳光岳盧穉李廷祿柳檍具龍徵鄭達臣黃宅中崔尙文崔處恭柳日和崔處績崔淳吳述賢韓東顯崔瀚崔泳韓東衡崔泓李懋李潤命崔與昌李致脩崔與吉張俊明河達源崔伯孝金礴許檝李德休金星老盧爟金樂民許梓韓東冕金礩金樂鉉韓錫福金星斗韓錫祚張福輝李德賢金樂亨張漢吉金樂元張夢輝張寶輝金磂金砊張漢經韓思喆韓思寬柳得和韓宅祚韓基祚韓思儉柳德和愼師顔許槿金彦龜金彦郁金樂純金樂中柳希鎭金應斗金應五韓思爀韓思泓柳翔之張大翼崔廷稷吳達厚邊檍李基永丁相說邊橝姜喆祚丁南說邊杓崔希聖李碩權崔應東李元植蔡致恭李榮大金景九崔得祚崔濟權𠏄金樂大權世衡丁堉丁埴金漢國盧李萬伉李榮勳丁弼良丁復赫許橒李漢翼張熺李可學黃翼秀韓錫輔李世煥李秀煥李鳳煥尹彦彩尹仁彩李致榮崔綱仁尹東㷜尹宗㷜崔綱擧崔琇趙濯趙啓祚尹殷㷜尹尙㷜趙英祚元翼曾趙基祚崔伯賢崔集賢金宅淵尹致恒崔喆賢崔冑賢崔璛崔瑗高恄尹致勳朴尙郁崔廷益尹致臣黃鐫尹一國金元澤金之鐸盧燁李廷煥黃鉉崔致賢韓致明權載垕韓象岳韓宗岳柳震復高萬紀吳相瑾鄭敎煥朴聖浩奇學淳梁必孝韓錫敎韓起敎柳震升高萬恪吳奎源鄭誠煥鄭忠煥朴聖濬奇學心金昌賢金敬時金敬徹柳震奎高致謙吳相慶鄭頤煥奇學祿朴聖溵金敬五金敬身柳東興高有謙吳相鼎鄭在田朴聖溫奇學謙金敬躋金志述全直休柳道恒高成謙吳相淳鄭在泰吳相賢朴聖濯奇學敬金文燦金必重金必鐸高宅謙吳相權朴聖𩅿邊相震金必礪金相孝朴東稷薛慶觀洪桂根朴乃淳金有達奇日觀邊致尙李鎭樹李再貞薛昌觀洪樂根金世鐸金鎔朴希烈朴東元柳以沃洪漢根薛匡謨朴鳳采柳廷藎洪道根安命弘安命悅金瀅金溟洪濟成洪允大柳廷烈柳榶金勛柳翊明柳玉明洪允諴金東赫柳星緯柳星普。進士洪允升。幼學洪允實洪錫漢金洵明尹朝昇尹晉昇安廷臣安廷權安廷益安廷宜高天昇崔昌之高益勳奇商泰李琳李宅仁崔源之宋日鑑崔澐之宋鼎垕李志德李維坤崔哲之奇商履朴聖濂朴聖漢李寶仁李達仁高時彦金孝一朴顯贇李實宋益佐李應七柳宗坤柳泰三柳逵朴燮柳省三閔百履金天鳴柳應五奇鉉朴廷燁李煥李志學宋益采金啇礪金會鳴鄭鳴東朴致赫洪重涉金運恒金東灝尹敬和金戒恒李奎鎭金有恒金允章朴光洙朴光七。進士高時遇李以錫高應默金益李基疇。生員愼師俊等疏曰。伏以。自古聖帝明王。莫不以崇儒爲端本出治之方。洪惟我列聖朝。以堯舜禹湯相傳之心。爲聖子神孫相繼之法。凡在崇聖敎明人紀之事。雖一節一行之微。無不畢錄而俱擧。逮至我殿下。以上聖之姿。懋時敏之工。卽祚之初。首以明聖道崇儒敎。爲制治化俗之本。旌招山樊之士。講明義理之學。猗歟盛哉。臣等僻在遐隅。人雖蠢愚。幸際作人之盛運。獲覩尙賢之新化。莫不振作欽誦。思所以對越之方。於是一方人士。蹈舞而相告曰。惟我湖南之南原。有蓼溪之祠。竝享四賢。厥惟久矣。尙未蒙賜額之恩。玆豈非後學之至恨。而朝家之久典也哉。當此聖明主尊賢明道之日。不一仰請於紸纊之下。倘使四賢臣妥靈之所。闕焉雲翰之昭揭。則更待何日乎。遂相率裹足。千里跋涉。略綴四臣之懿行。敢塵九重之崇聽。伏乞聖明垂察焉。昔在仁廟朝。治敎休明。培養菁莪。時則有若四賢者。相繼而出於湖南。以經學忠節名於世。隱德行義聞於時。生爲士林之師表而啓牖後學。沒爲士林之尊慕而立祠侑享。蓋故參奉臣金澕。副提學臣李尙馨。參奉臣金之純。敎官臣金之白是已。曰惟金澕。天姿高邁。行誼卓然。事親至孝。出於天賦。隱居求道。不喜進取。晩以父命。强赴公車。俱中司馬。逮昏朝倫廢之際。絶意榮塗。杜門讀書。凡於聲利嗜慾。無以累其心。而淸修寡約。爲自家素守。蓋其爲學。不區區於口耳之末。反躬實踐。涵養本原之工。不出戶庭。聲聞自著。朝廷交譽。薦除軍資監參奉。終不起。甲子适變。與故承旨崔蘊。作檄倡義。募兵聚粟。爲勤王之計。崔蘊卽當時竝名同志之賢士。而曾在肅廟朝。賜額於南原地露峰院者也。及夫丙子下城之後。戒其子侄。絶意仕宦。蓋以官誥之書僞號故也。實非果於忘世。不屑於金墉變作之時者。從可知矣。所居有溪澗之勝。扁以在澗。取諸衛詩碩人之意。而日夕徜徉。不易其所操於考槃之中。則直所謂陋巷不改之樂。遯世無憫之士。而蔚然爲士林之山斗。敎訓生徒。講明道義。使南湖遐遠之陬。愚蠢之俗。皆知有君君父父之倫者。莫非澕之功也。後學所以爼豆於旣沒之後者。蓋其濡染德義之致也。是以文正公臣李縡表其墓曰。造詣精深。克養有道。又曰。碩大寬廣。充然有得。其中必有大過人者。李縡之言。可以徵信於百世者。澕之平生所存。槪可知爾。曰惟李尙馨。卽孝寧大君七代孫也。以天潢毓德之種。膺歲星聚奎之運。德性寬厚。器度凝重。年八歲時。華人見之曰。東方大人也。以進士。疏斥廢毋論。遂抛擧業。受學於先正臣金長生之門。先正言人敏學。輒稱尙馨。先正臣宋時烈嘗曰。余於尙馨。每聞格言。其見重於師友若是也。仁廟改玉後三年乙丑登第。筵臣鄭經世張維等。咸推其經學。以假注書命參講筵。問以璣衡朞三百及潮汐之理及他經疑義。則應響如鍾。剖析如流。上優異之。後値講筵。輒命參之。倘非所學之正大。造詣之高明。何能若是。及爲修撰。累陳勉君德釐俗弊之道。推演戊申封事。極言修攘之策。丁卯虜變。倡義旅勤王于沁都。丙子胡亂。扈駕入南漢。以校理差爲督戰御史。援袍立矢石所。不少避。上疏斥講和之論。陳守城之方。且請諸將逗遛不戰之罪。極言金慶徵張紳李敏求江都失守之罪可誅罔赦。而兩司依附廢法之失。擧朝肅然。下城初。崔鳴吉問以急務。尙馨答曰。朝廷無端縛送斥和三臣於北地。皇朝奏事之日。執送主和一臣。以謝其罪。當爲今日急務。鳴吉默然喪氣。直哉言也。方其氣焰之盛。威勢之隆。而折之以一言。眞所謂一士之諤諤。而在尙馨。特其少節耳。其爲持平。上密疏曰。我朝二百年臣事皇明。義則君臣。恩同父子。今雖不幸至此。皇朝貢路。不可便絶。亟示哀痛於國內。暴我忠誠於天下。嗚呼。此一疏。忠貫日月。誠通天地。當與諸葛亮出師表。相表裏矣。千載之下。可尙其蹈海高志。尊周大節。而其後連除應敎執義輔德。而俱不赴病卒之日。猶不釋朱子書。掩卷噓唏。命書崇禎官銜。其微意可知也。先正臣金集作碣文。有曰窮探性理。踐履篤實。天地陰陽。造化之原。無不淹貫。進退辭受。一以易爲準。文正公臣李縡。銘其墓曰。相彼流水。亦流于東。微公一言。噫。吾其戎。雖言不行。義則日星。夫以先正之邃學明識。其所以稱道之者若此。則尙馨之平生樹立。蓋有資於學孔顔程朱之餘緖。而魯連胡銓之高風大節兼之。則眞所謂不愧古人者也。南之人士。慕悅德義。尸祝依仰。可見其士林共公之誠。而粵在崇禎之三丙子。先大王嘉其大節。特贈副提學。遣官諭以祭之曰。洋洋東海。齊士蹈之。又曰。蓼溪一祠。矜式多士。然則當時卓犖之節。士林爼豆之擧。先朝所燭。而尙馨曠世知遇之恩。已極榮矣。聖朝尊賢褒崇之典。亦如斯矣。曰若金之純。資稟醇粹。德性渾厚。故相臣鄭狀。其行曰之純。卽在澗堂澕之子也。訓承家庭。學闡詩禮。嘗曰。人之心地。莫貴乎眞實。以主忠信三字。爲爲學頭腦。其操守之確。踐履之篤如是也。其事父母也。專心養志。前後執喪。哀毁逾節。七耋廬墓。三年泣栢。不以年老少懈。持己也莊而溫。接物也和而順。色辭不遽。動止有則。累魁鄕解。早膺南宮之選。丙子虜變後。絶意進取。不事擧業。修明學術。供戢子職。朝廷薦其行誼。特除敬陵參奉。强赴一謝。朝廷議除王子師傅。將送北地。身踐膻鄕。非其素志。卽歸丘園。居閒養德。世皆稱以東海之千古高蹈。河南之一團春風。兩世蓄德。一心傳道。孚信發揚。光輝篤實。一見可知爲有道君子也。以鄭澔高明之見。剛大之風。必無阿私之理。而其狀德之文若是。則之純平生篤實之行。淸高之義。可以彷像乎。沒世之後。而後學之所以尊慕於斯。爼豆於斯者。亦有以也。至若金之白。卽澕之從子也。資質淸明。道學精透。故儒臣閔鎭厚誌其墓。其略曰。讀書窮理。悟解如神。日取性理諸書。心得窮行。嘗著心統性情說。係以兩圖。折衷於朱子及先正臣李珥之語。明太極動靜之體。判天人義理之塗。受業於先正臣金集之門。與先正臣宋時烈爲道義交。精於禮學。作家禮答問。中戊子司馬。孝廟戊戌。招延林下之士。被薦爲童蒙敎官。又除社稷署參奉。俱不就。淸介之操尤審於取予。仲兄之聲爲淳昌守。載粟周乏。以粗可支吾。嘉遯鏟彩。萉遠權勢。賊臣自點之子釴爲銓郞。求一見之。殆將迫逼。終避不見。其嚴於邪正之分有如此。丙子下城後。無意榮塗。只切雪復之志。丁未華人漂船泊耽羅。不改漢衣冠。朝廷過慮。執送於虜。乃蹶然而起曰。此大義所關。遂製一疏。因道臣投呈。先正臣李珥之被誣於凶黨也。上疏伸辨。以救斯文之禍。蓋其平居絶口時事。而至於尊周大義。衛道抑邪。奮不顧身。可使懦夫立而頑夫廉也。嗚呼。以閔鎭厚之守正好義。其所長德之贊。若是光明於墓道。則之白文學之高明。德行之純粹。不但爲南士之尊慕。又於先輩之筆。可徵其平生高蹈之風節。而腏食敬仰之意。亦可尙已。噫。惟此四臣者。膺邦家休明之運。生竝一世。居同一鄕。或鳩義徒於逆适射天之際。屣軒冕於驕虜僭號之後。而隱居求道。不易素操。或斥和議於南城援袍之日。抗血疏於東朝遜位之時。而早從賢師。義秉春秋。或當丙子講和之後而始抛擧業。羞瀋陽赴館之職而爰辭除命。終保潔己之行。或恥丁丑下城之擧而絶意進取。悶華人俘北之行而投呈危章。且伸斯文之誣。則蓋其蘊抱德行。講明學業。矜式士林。維持世敎之功。旣如彼卓乎難及。而忠膽義舌。淸風峻節。砥柱乎頹波之中。明倫大業。尊周大義。彌綸乎宇宙之間。想其存遏之明。出處之正。崒乎山岳而不足爲高。昭乎日星而不足爲明。生可以倫軼於群賢。死可以標準於斯文。其亦永有辭於天下後世。則景仰其德。旣有侑靈之所。夷考其行。宜有錫號之典。而爼豆之享。今至百有年所。而尙闕華額之揭。此固士林之羞。而在聖朝崇報之道。亦豈非闕典乎。先正臣宋時烈。爲先輩請額有曰。明道莫如尊賢。尊賢莫如隆報。隆報之典。莫如錫號揭廟。先正此言。義理明白。不但爲當日奏語之格。殆若爲今日準備者然。噫。先正豈欺臣等哉。然則臣等今日之請。卽先正當日之意也。臣等所學者孔朱。所讀者春秋。而四臣者。卽行孔朱之道。而明春秋之義者也。丙丁年間。樹立光明。丙丁年後。萉遠鞱晦。扶世敎於當世。植天彝於來後。勵廉恥尙節義。蔚然爲濁世之淸風。屹然爲南土之山斗。而一方人士所以至今服春秋之義。志聖賢之學者。莫非四臣薰陶德業之力也。如無錫號崇報之典則已。如以錫號爲崇報之道。則舍此四臣之祠。而又誰爲哉。向者殿下。祗拜於寧考之陵寢。仰體大有爲之志。駐蹕於丙丁年下城之墟。必倍傷舊迹之懷。則亦不無所感於四臣者之大義高節也。四臣之碩德懿行。昭然備載於諸先輩之所撰。則今臣等所言。實非一毫杜撰私語也。伏願聖明。勿以人廢言。亟降明命。特賜院額。以光聖朝崇儒重道之德。俾作制治樹風之本。國家幸甚。斯文幸甚。答曰。省疏具悉。爾等退修學業。